Aussie-voortvlugtige ná 12 jaar vasgetrek | Maroela Media
Graham Potter is ná 12 jaar op vlug deur die Australiese polisie vasgetrek. (Foto: Queensland-polisie / 7News)
Graham Potter, een van Australië se mees gesoekte misdadigers, is Maandag ná meer as 'n dekade op vlug in 'n plattelandse dorp in die verre noorde van Queensland in hegtenis geneem.
Die Australiese nuusblad The Age berig dat die 64-jarige Potter danksy 'n wenk van die publiek by 'n huis in Ravenshoe vasgetrek is. Potter, wat onder meer op aanklag van sameswering om moord te pleeg teregstaan, ontwyk die Australiese polisie al 12 jaar. Hy sal na verwagting Dinsdag in die Mareeba-landdroshof verskyn.
#BREAKING: Australia's most wanted man, Graham Gene Potter, has been caught in Far North Queensland.
"Dit bring 'n einde aan 'n lang, uitgerekte soektog na 'n voortvlugtige wat vir baie, baie ernstige strafregtelike aanklagte gesoek word," het waarnemende assistentkommissaris Mick Frewen aan The Age gesê.
Die polisie is sedert 2010 op soek na Potter, 'n veroordeelde moordenaar, nadat hy destyds versuim het om vir 'n hofverskyning op te daag.
Hy word daarvan beskuldig dat hy gehuur is om 'n man by die berugte onderwêreldfiguur, Mick Gatto, se seun se troue te vermoor.
Potter staan ook tereg op federale aanklagte van dwelmhandel van meer as 440 miljoen Australiese dollar (meer as R4 miljard) in Augustus 2008.
'n Foto van Graham Potter wat in 2017 deur owerhede aan die media verskaf is. (Foto: Victoria-polisie / AAP / 7News)
Hy het boonop reeds 15 jaar agter tralies deurgebring vir die verminking van en moord op Kim Barry, 'n vrou van Nieu-Suid-Wallis in 1981.
7News berig dat Potter bekend is daarvoor dat hy vermommings gebruik het om omgesiens in Australië rond te beweeg. Sy vermommings sluit pruike, vetpakke en skuilname in.
Die polisie het in 2019 'n reeks foto's uitgereik wat by 'n kampterrein geneem is waar Potter vermoedelik weggekruip het. Verskeie wapens is by dié wegkruipplek ontdek asook handgeskrewe aantekeninge wat uiteensit hoe Potter die polisie suksesvol ontduik het.
Volgens The Age sal speurders van Victoria in die suidooste van die land Maandag na Queensland in die noordooste van Australië vertrek om 'n hofaansoek vir Potter se uitlewering aan die polisie in Melbourne te bekom.